Tarybos Reglamentas (EB) Nr. 2238/2000
2000 m. spalio 9 d.
iš dalies keičiantis Reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) Reglamentu (EB) Nr. 384/96 [1] Taryba priėmė apsaugos nuo importo dempingo kaina iš Europos bendrijos narėmis nesančių valstybių bendrąsias taisykles.
(2) Reglamento (EB) Nr. 384/96 2 straipsnio 7 dalyje nustatyta, kad importuojant iš ne rinkos ekonomikos valstybių ir ypač iš šios nuostatos išnašoje išvardytų valstybių, normalioji vertė, inter alia, apskaičiuojama pagal analoginės trečiosios rinkos ekonomikos valstybės kainą arba apskaičiuotą vertę.
(3) Reglamento (EB) Nr. 384/96 2 straipsnio 7 dalyje išsamiau nustatyta, kad importuojant prekes iš Rusijos Federacijos ir Kinijos Liaudies Respublikos, normalioji vertė gali būti apskaičiuota pagal rinkos ekonomikos valstybėms taikomas taisykles tais atvejais, kai galima įrodyti, jog vienam ar keliems gamintojams, kurių veikla dėl svarstomo gaminio gamybos ar pardavimo turi būti tiriama, taikomos rinkos sąlygos.
(4) Dėl Ukrainoje, Vietname ir Kazachijoje įvykusių reformų iš esmės pasikeitė šių valstybių ekonomika ir atsirado įmonių, kurioms taikomos rinkos ekonomikos sąlygos. Dėl to šios trys valstybės nutolo nuo ekonominių aplinkybių, kurios paskatino taikyti analoginės šalies metodą.
(5) Reikėtų peržiūrėti ir pataisyti Bendrijos antidempingo praktiką, kad būtų galima atsižvelgti į Ukrainoje, Vietname ir Kazachijoje pakitusias ekonomines sąlygas.
(6) Taip pat panašų režimą reikėtų taikyti prekėms, importuojamoms iš tokių valstybių, kurios atitinkamo antidempingo tyrimo pradžios dieną yra Pasaulio prekybos organizacijos narės,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 384/96 2 straipsnio 7 dalis iš dalies keičiama taip:
- b punktas keičiamas taip:
- "b) - atliekant su importu iš Rusijos Federacijos, Kinijos Liaudies Respublikos, Ukrainos, Vietnamo ir Kazachijos bei bet kurios ne rinkos ekonomikos valstybės, kuri tyrimo pradžios dieną yra Pasaulio prekybos organizacijos narė, susijusius antidempingo tyrimus, normalioji vertė bus apskaičiuojama pagal straipsnio 1-6 dalis, jei remiantis vieno ar kelių gamintojų, kurių veikla turi būti tiriama, paduotais tinkamai pagrįstais skundais ir c punkte išdėstytais kriterijais ir tvarka įrodoma, kad minėtam gamintojui ar gamintojams dėl panašaus svarstomo gaminio gamybos ar pardavimo taikomos rinkos ekonomikos sąlygos. Kitais atvejais laikomasi a punkte išdėstytų taisyklių.",
- išnaša keičiama taip:
"(*) Įskaitant Albaniją, Armėniją, Azerbaidžaną, Baltarusiją, Gruziją, Šiaurės Korėją, Kirgiziją, Moldovą, Mongoliją, Tadžikiją, Turkmėniją ir Uzbekiją."
2 straipsnis
Šis reglamentas taikomas visiems antidempingo tyrimams, inicijuotiems po šio reglamento įsigaliojimo. Tuo atveju, kai prekės importuojamos iš ne rinkos ekonomikos valstybių, kurios Pasaulio prekybos organizacijos narėmis tampa po šio reglamento įsigaliojimo, šis reglamentas taikomas visiems po jų įstojimo į Pasaulio prekybos organizaciją datos inicijuotiems šių šalių kilmės gaminių antidempingo tyrimams.
3 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2000 m. spalio 9 d.